Mégis tarthatnak felvonulást a melegek
Hatályon kívül helyezte a Fõvárosi Bíróság (FB) pénteken azt a rendõrségi döntést, amely megtiltotta a június 18-ára, a budapesti Hõsök tere és az Alkotmány utca közötti útvonalra tervezett Meleg Méltóság Menetét - olvasható a bíróság honlapján. Elõzõleg a szervezõk közölték, hogy a meghosszabbított útvonalon rendezhetik meg a felvonulást.
A bírósági döntés szerint 2010 szeptemberében a BRFK tudomásul vette a melegfelvonulás Hõsök tere és Erzsébet tér közötti szakaszát, így azt a vonatkozó jogszabály értelmében már nem tilthatja meg. Az Erzsébet tér és az Alkotmány utca közötti szakaszon pedig azért lehet átvonulni, mert a közlekedés a rendezvény ideje alatt más útvonalon is biztosítható, így a rendõrség által megállapított tilalmi ok nem áll fenn.
A Budapest Pride melegfesztivált szervezõ Szivárvány Misszió Alapítvány az MTI-hez pénteken délután eljuttatott közleményében azt írta: a szervezet megbízásából a Társaság a Szabadságjogokért és a Magyar Helsinki Bizottság által közösen benyújtott beadványt az FB alaposnak találta, és a BRFK tiltó határozatát hatályon kívül helyezte, így a meghosszabbított útvonalon rendezhetik meg a Meleg Méltóság Menetét.
A BRFK korábbi tájékoztatása szerint az alapítvány a június 18-ra tervezett, a rendõrség által még 2010 szeptemberében tudomásul vett felvonulás elõre egyeztetett útvonalát (Hõsök tere - Kodály körönd - Oktogon - Opera - Erzsébet tér) módosította, a Bajcsy-Zsilinszky út - Alkotmány utca - Kossuth tér szakasszal meghosszabbította.
A rendõrség azt közölte, hogy nem betiltották a felvonulást, hanem "a módosító bejelentéssel érintett rendezvény ezen útvonalon történõ megtartását nem engedélyezik", mivel a rendezvény áttervezett és így meghosszabbított útvonala miatt a közlekedés más útvonalon nem biztosítható. Kiemelte, hogy nemcsak a rendezvények megvalósíthatóságát kell biztosítani, hanem az azokon részt nem vevõk jogait is.
A közlekedésrendészeti szakvélemény szerint a vonulás a belváros fõ gerincútvonalain történik, ezek forgalmának feltorlódása óhatatlanul magával vonja a keresztezõ utcák forgalmának feltorlódását is, így azok alkalmatlanok a nagymértékben megnövekedett gépjármûforgalom levezetésére.
bíróság rendõrség homoszexualitás